Mooinooi-vroue: Vyfde verdagte in hofJoey en Anisha van Niekerk (Foto: Facebook) ŉ Vyfde verdagte het Woensdag in die Brits-landdroshof in Noordwes verskyn in verband met die verdwyning van Joey en Anisha van Niekerk van Mooinooi. Ao. Mpeile Talane, woordvoerder van die polisie, het aan Maroela Media bevestig Moses Rakubu (33) het vlugtig ŉ verskyning in die hof gemaak waarna die saak uitgestel is. Rakubu sal weer op 5 Januarie 2018 saam met sy vier medebeskuldigdes in die hof verskyn. Maroela Media het vroeër berig Aaron Sithole (23), Koos Strydom (53), Alex Mudau (36) en ŉ vierde verdagte het reeds in die hof verskyn op aanklagte van moord, ontvoering, roof, die onwettige besit van ŉ vuurwapen en dwarsboming van die gereg. Die vierde verdagte se naam word weerhou omdat daar tans onsekerheid is of hy minderjarig is of nie. Die vyf mans word aangekla in verband met die verdwyning van Joey (32) en Anisha (30) wat op 10 Desember omstreeks 07:30 vir die laaste keer in die Mooinooi-omgewing gesien waar hulle saam op ŉ kleinhoewe woon. Hulle was op pad na Pretoria om Joey se pa se roudiens by te woon, maar is sedertdien nie weer gesien nie. Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Daar was egter geen teken van die vroue nie. Die polisie wou sedertdien nie bekendmaak waarom die vyf verdagtes op aanklagte van moord tereg staan indien die twee vroue se liggame nie gevind is nie. Talane het Woensdag gesê die polisie se soektog na die vroue gaan steeds onverpoosd voort.